b'\n_START_ARTICLE_\nInfrazvok\n_START_PARAGRAPH_\nInfrazvok je longitudinalno valovanje s frekvenco pod 15 Hz, ki ga \xc4\x8dlove\xc5\xa1ko uho ne more sli\xc5\xa1ati. Infrazvok ni zvok v o\xc5\xbejem pomenu besede, saj je zvok definiran kot valovanje zraka, ki ga lahko zazna \xc4\x8dlove\xc5\xa1ko uho.  Kljub temu pa vpliva na po\xc4\x8dutje - po\xc4\x8dasna mehanska nihanja, ki jih infrazvok vsiljuje telesu, ob\xc4\x8dutimo predvsem v \xc5\xbeelodcu in prsnem ko\xc5\xa1u; \xc4\x8de je infrazvok premo\xc4\x8dan, povzro\xc4\x8di glavobol in notranje krvavitve, ob ni\xc5\xbejih jakostih pa ob\xc4\x8dutek nelagodja, tudi strahu, in \xc2\xbbmravljince\xc2\xab\xc2\xa0po telesu. Zato domnevajo, da je infrazvok udele\xc5\xbeen pri mnogih primerih ob\xc4\x8dutka nadnaravnega, npr. prisotnosti duhov._NEWLINE_Zvok nizkih frekvenc se v zraku malo absorbira, zaradi \xc4\x8desar se lahko prena\xc5\xa1a na velike razdalje, tudi do ve\xc4\x8d sto kilometrov. Ta zvok zaznavajo razli\xc4\x8dne vodne \xc5\xbeivali in ptice in se lahko npr. umaknejo pred nevihto. Valovanje s frekvenco pod 20\xc2\xa0Hz nastaja ob nevihtah, pri potresih, plazovih, eksplozijah, delovanju te\xc5\xbekih strojev itd. in se u\xc4\x8dinkovito prena\xc5\xa1a tako po zraku, kot po vodi in trdni podlagi. Valovanja tal v rangu od 20 do 0,001\xc2\xa0Hz spremljajo seizmologi pri preu\xc4\x8devanju potresov.'